Poliačik, Martin, poslanec NR SR (2011-03-29):
Ďakujem, pán predsedajúci. No musím povedať, cítim sa tu ako Dávid proti Goliášovi, ale nedalo mi to. Nemyslím si, že pri tomto bode by sme naozaj mali nechať len defilé opozičných politikov predniesť svoju verziu reality a nepovedať k tomu ani slovo. Všetci dobre vieme, ako ten Dávid s Goliášom skončili. V prípade, že tento Goliáš nemá prilbu, dúfam, že skončí rovnako. Prečo sa ide diať táto zmena rokovacieho poriadku? Skúsme sa pozrieť na posledných 20 rokov politiky v tomto štáte. Ja, tak ako hovoril pán kolega Fico, nebol som ani jeden z poslancov, ktorí hlasovali za ústavu, a ani jeden z poslancov, ktorí hlasovali za zvrchovanosť Slovenska z jednoduchého a veľmi pragmatického dôvodu, nemal som na to vek, bol som vtedy ešte naozaj malý. Ale dorástol som a ako som rástol, tak so mnou rástla aj demokracia v tejto krajine. A namiesto toho, aby som prišiel do kultivovaného prostredia 20 rokov po revolúcii, v ktorom by opozícia a koalícia vedela nachádzať k sebe cestu napríklad, tak ako po našej minulotýždňovej iniciatíve našli k sebe cestu zástupcovia všetkých strán v pracovnej skupine pre zákon o ochrane zvierat, tak miesto toho, aby som tu našiel takúto aspoň základnú zhodu o základných princípoch fungovania tejto inštitúcie, tak som tu našiel priam bratovražedný súboj, v ktorom často nejde o vec, ale ide o to, že kto z koho. A ja sa pýtam, pán Fico, pán Paška, pán Maďarič, neboli ste súčasťou 20 rokov tej mašinérie, ktorá vždy všetko hnala na hranu noža? Čo si myslíte, prečo s takým ťažkým srdcom na vás pozerajú členovia dnešnej koalície, prečo sa mnohí na vás hnevajú, prečo mnohí majú desiatky príkladov toho, ako sami vy ste v minulom volebnom období porušovali základné demokratické princípy v tomto parlamente. Prečo tomu tak je? Správali ste sa podľa tých istých pravidiel, o ktorých teraz tak vzletne rozprávate vo svojich prejavoch? Správali ste sa podľa tých istých princípov, ku ktorým teraz nabádate našich koaličných partnerov? Podľa mňa nie. Lebo ak by sa to dialo, tak by tu už dávno priestor na opozično-koaličnú diskusiu bol. Ale nie, vy keď ste boli pri moci, tak neexistovala druhá strana politiky. Ak sa rozpadla skupina pre zmenu rokovacieho poriadku v minulom parlamente, tak nie kvôli tomu, že by s vami nechcela rozprávať opozícia, ale kvôli tomu, že SNS a HZDS z tejto skupiny vtedy odišli, lebo neboli ochotní sa podieľať na tých zmenách. A to vie aj taký mladý „šrac“, ktorý tu vtedy nebol, ako ja. Situácia v súdnictve, situácia v prokuratúre, situácia v komunikácii politických špičiek tohto štátu bola doteraz jeden veľký, 20 rokov mokvajúci hnisavý vred. A tým, že už to napätie vo vnútri tohto vredu nemalo kam stúpať, lebo to trvalo tak dlho, tak nám tento vred praskol a z toho vznikajú tieto diskusie. Keď mnohí silní muži v tomto štáte sa začali báť, že na niektoré veci sa im príde, keď tí, ktorí celý čas boli ako tak spokojní, že aj tak, keď je tam ten Harabin, aj keď je tam ten Trnka, tak možno nie sú úplní demokrati, ale aspoň sme ako tak v suchu, tak zrazu im začalo tiecť do topánok. Rozvinieme zástavy, prídu najsilnejší rečníci zakričať čo najsilnejším hlasom, len aby sa táto miestnosť triasla, že sa tu ide šliapať po demokracii. A ja ako mladý chlapec, ktorý sem prišiel a myslel si, že bude v kultivovanom prostredí, sa pýtam, čo ste robili posledných 20 rokov, kolegovia, že sme sa museli dostať až do takejto situácie? A ja dúfam, že sa začneme aj na jednej, aj na druhej strane správať tak, aby, keď sa ten hnis vymyje, nezačal rásť ďalší vred. Ďakujem pekne. (Potlesk.)